Zuma gekap oor ‘anti-swart’-uitlatingsPresident Jacob Zuma (Februarie 2015) Foto: Siyasanga Mbambani, departement van kommunikasie “Die Ekonomiese Vryheidsvegters veroordeel die rassistiese anti-swart- en selfhaat-uitlatings van pres. Zuma dat arm Suid-Afrikaners lui is spesifiek omdat wit mense nie in beheer is nie,” het Mbuyiseni Ndlozi, woordvoerder van die EFF, gesê. Zuma het Dinsdag tydens die toespraak in Midrand ’n staaltjie vertel oor ’n besoek aan ’n naamlose Afrika-land gedurende die vryheidstryd. “Ek het daar aangekom en mense het baie stadig gewerk, hulle was nie in ’n haas nie, en ek het aan die kameraad wat my begelei het, gevra ‘Wat gaan aan?’. Hy het gesê mense werk nie vinnig nie, mense sê hulle is vry. Die wit man is weg, hulle is nou vry.” Zuma het glo gesê hy wens hy was ŉ diktator sodat hy sommige dienste soos laekostebehuising aan armes kon stopsit, aangesien dit luiheid onbepaald voortsit as mense van die staat afhanklik word. Ndlozi het gesê indien mense gehaltewerk het, sou hulle nie laekostebehuising nodig hê nie. “Zuma se regering het hul verbintenis tot private kapitaal gedemonstreer deur net belasting op die armes en middelklas te verhoog, deur persoonlike inkomstebelasting asook brandstof- en elektrisiteitsheffings te verhoog maar korporatiewe belasting onaangeraak te laat,” het Ndlozi gesê. “Zuma se uitlatings dat swart mense stadig werk en lui is aangesien hulle nie vir wit mense werk nie reflekteer ’n anti-swart- en rassistiese mentaliteit wat in ooreenstemming met diktatoriale houdings is.”